Kaapstad vra skenkings ná IY-brandeVerwoesting ná die brande in Imizamo Yethu Foto: Kjell Max Westfehling, Facebook Die stad Kaapstad het Maandag skenkings van klere, kos, meubels en toiletware vir slagoffers van brande in die informele nedersetting, Imizamo Yethu in Houtbaai, gevra. Die brande het Saterdagaand nagenoeg 1 500 mense dakloos gelaat ná sowat 250 sinkhuise afgebrand het en talle beskadig is. ŉ Man is in die brande dood. Benedicta van Minnen, burgermeesterskomiteelid vir menslike nedersettings in Kaapstad, het gesê die stad werk saam met die NRO Thula Thula omdat die skenkings te oorweldigend was om self te bestuur. “Ons is oorweldig met skenkings van inwoners van Kaapstad. Thula Thula sal voortaan die skenkings ontvang en versprei,” het sy gesê. Van Minnen het egter gesê daar is steeds ŉ groot behoefte aan klere en kos. “Daar is tans baie mense op die terrein wie se huise afgebrand het en probeer om hul besittings uit die puin te red. Die mense benodig almal klere en nie-bederfbare kos. Vrywilligers kan ook op die terrein vir hulle kos en koeldrank vat.” Van Minnen het ook bygevoeg die oorsaak van brand is nog nie bevestig nie. Verwoesting ná die brande in Imizamo Yethu Foto: Kjell Max Westfehling, Facebook “Dit gebeur te veel dat ŉ hele gemeenskap deur die onverantwoordelike of nalatige optrede van een of ŉ paar persone geraak word. Hierdie soort gevalle kan nie gestop word as mense nie hulle optrede verander nie.” Sy het ook gesê mense se optrede kan nie deurgaans gemonitor word in ŉ poging om brande te voorkom nie, maar groot bedrae geld word spandeer om die basiese dienste van informele nedersettings te verbeter en slagoffers by te staan. As jy ŉ skenking aan die slagoffers wil maak, kan jy dit aflewer by Thula Thula in Houtbaai, tussen Berg n Dal Estate en die BP-motorhawe, oorkant die ryskool in Mainweg.